Оконешникова Лидия Гаврильевна Чурапчы улууһун, Чурапчы нэһилиэгин “Чуораанчык” оҕо сайдар киинин иитэччитэ.

Киэн туттар уһуйааччым.

Быйыл Россияҕа - Учуутал уонна Уһуйааччы, Өрөспүүбүлүкэҕэ -Үлэ, улууспутугар Чурапчыга - Ытыктабыл сыллара биллэриллиннэ. Үйэлэрин тухары, эдэр саастарыттан сөбүлүүр идэлэригэр, бэриниилээхтик үлэлээбит дьоҥҥо, араас киэҥ хабааннаах сырдатыы үлэтэ бара турар. Мин суруйар, ахтар киһим бары сатабылын, билиитин, тулуурун, дьулуурун ууран ураты көрүүлэри, көдьүүстээх ньымалары булан, олоҕун бүтүннүү оскуолаҕа киириэн иннинээҕи саастаах, оҕо тэрилтэтигэр, илиитин араарбакка 45 сыл устата үлэлээбит эдьиийим, уһуйааччы Анна Гаврильевна Ноева туһунан сырдатыахпын баҕарабын.

 Иитээччи… бу сүдү ааты, суолу баҕалаах эрэ барыта сүкпэт, дьиҥ бэриниилээх, оҕо аймаҕы ис сүрэҕиттэн таптыыр, киниэхэ олоҕун бүтүннүү аныыр эрэ дууһалаах киһи баһылыырын билэбин.

Кэскиллээх кэнчээри ыччаты,

Кэрэҕэ сырдыкка тиэрдээччи,

Кырачаан үтүөкэн дьоннорго

Истинник мичийэн киирээччи.

Эн бааргын, эйэҕэс сирдээччи

Ийэни солбуйар иитээччи.

Сып-сырдык сайаҕас санаалаах,

Сайдыыга салайар санаалаах

Ыллыктаах билиитин иҥэрэн,

Ырыаҕа хоһооҥҥо уһуйан,

Оҕоҕо тапталы иҥэрэн,

Олоххо бастакы сиэтээччи. (В.Р)

Бу хоһоон тыла иитээччи киһиэхэ олус улахан суолталаах, Анна Гаврильевна 1977сыллаахха Дьокуускайдааҕы педучилищены ситиһиилээхтик үөрэнэн бүтэриэҕиттэн, 45 сыл устата төһөлөөх элбэх оҕону уһуйаантан олохторун бастакы укулаатын ууран, көччөх гынан көтүппүтэ буолуой. 1977-1981 сылларга Амма улууһун Михайловка нэһилиэгин “Ньургуһун” уһуйааҥҥа, 1981-1984 сылларга Чурапчытыгар кэлэн Дириҥ нэһилиэгин “Ыллык” уһуйааныгар, 1984-1994 сылларга төрөөбүт нэһилиэгэр Кытаанахха “Ньургуһун” уһуйааҥҥа, 1994-2022 сылларга Сылан нэһилиэгин “Сулусчаан” уһуйааҥҥа ситиһиилээхтик, таһаарыылаахтык үлэлээбитэ. Анна Гаврильевна хас биирдии оҕону кыра сааһыттан иитэн-үөрэтэн, оҕо талаанын арыйан, оҕо дьоҕуругар таба тайанан, билиигэ-көрүүгэ тардыһар, киһи буола улаатарыгар бары санаатын, кыһамньытын, дууһатын, сүрэҕин сылааһын биэрэн туран үлэлээбитэ. Оҕо төрөппүттэригэр, чугас дьонугар, төрөөбүт сиригэр уотугар таптала уонна ытыктабыла, аҕа саастаах дьоҥҥо болҕомтолоох уонна ытыктабыллаах сыһыана, үлэҕэ суолта биэриитэ, үлэ бастакы үөрүйэхтэрин иҥэриитэ - бу барыта олус наадалаах уонна ирдэниллэр хаачыстыбалар диэн дириҥник өйдүүрэ, эдэр иитээччилэргэ сүбэлиирэ, кэпсиирэ.

Анна Гаврильевна, оҕо уһуйааҥҥа сахалыы саҥата, тыла-өһө күүскэ сайдарыгар болҕомтотун ууран үлэлээбитэ. Устар ууну сомоҕолуур, бастар бараммат баай тыллаах сахабыт тылын, оҕоҕо кыра сааһыттан, иҥэрэр киэҥ далааһыннаах үлэни ыыппыта. Кыра оҕо норуотун култууратыгар тирэҕирэн, төрөөбүт тылыгар иитиллэр, уһуйуллар. Оҕо толкуйдуур, ырытар, таба саҥарар, айар дьоҕурун, аныгы сайыннарыылаах үлэ ньымаларын туһанан үөрэппитэ. Үүнэр көлүөнэни иитиигэ-үөрэтиигэ бары сатабылын, билиитин-дьоҕурун ууран ураты көрүүлэри, көдьүүстээх ньымалары буларга кыһаллара. Саҥаттан саҥа баҕа санаатын олоххо киллэрэн, үлэни көҕүлээн иитиллээччилэрин билии-көрүү алыптаах эйгэтигэр туруулаһан туран угуйбута. Төрөөбүт сахабыт тылын уһуйаан саастан сайыннарар, тупсарар үлэҕэ сыратын-сылбатын ууран үлэлээбитин туһунан бииргэ үлэлиир кэллиэгэлэрэ ахталлар, саныыллар. Оҕолор төрөөбүт тылга дьоҕурдарын таба көрөн алмаас таас курдук кырыылаан, чочуйан сайыннарбыта. Остуоруйа баай тылын, сытыы тыллаах үгэ ис хоһоонун, хомоҕой тыллаах хоһооннору, оҕо чуолкай ситимнээх саҥатын, таабырыннарын, өс хоһооннорун, уус- уран айымньыларын өйдөрүгэр-санааларыгар өспөттүк сөҥөрдүбүтэ.

Кэннэки сылларга сайдыы хаамыытын тэтимэ олус түргэнник барарынан, кэм ирдэбилигэр сөп түбэһиннэрэн иитии-үөрэтии ситимигэр саҥаттан саҥа уларыйыылар киирбиттэрэ. Бу кэмҥэ, Анна Гаврильевна оҕону дьоҕурунан көрөн сайыннарара, ол курдук студиянан куруһуогун үлэтин күүскэ ыыппыта, эйгэтин тэрийбитэ. Анна Гаврильевнаҕа нэһилиэктэртэн, улуустан, өрөспүүбүлүкэ араас муннуктарыттан иитээччилэр кэлэн кэпсэтэн, сүбэлэтэн, уопутун ылан бараллара.Үгүс элбэх семинардары, маастар кылаастарын ыытан, көрдөрөн үлэтин уопутун тарҕаппыта.

“Оҕо чуолкай саҥатын сайыннарыы”, “Төрөөбүт тыл-оҕо сайдар суола”, “Уһуйаан саастаах оҕоҕо үгэни үөрэтии” диэн босуобуйалар ааптардара. “Саха сирин оскуола иннинээҕи үөрэхтээһин” сурунаалга “Оҕоҕо үгэни үөрэтии”,”Оҕо чуолкай саҥатын сайыннарыы” тиэмэлэринэн ыстатыйалара тарҕаммыттара. Оҕолору улуус, өрөспүүбүлүкэ таһымнаах араас куонкурустарга кытыннарбыта. Ол курдук, “Хотугу сулус”, “Эр хоһуун”, “Башаринскай ааҕыылара” күрэхтэргэ сыллата кытыннарбыта. Оҕолор дипломант, лауреат үрдүк аатын хас сыл ахсын ылаллара. Ити куонкурустар түмүктэринэн “Бастыҥ салайааччы” үрдүк аатын ылары ситиспитэ. “Сүүтүкчээн” тумсүүнү олус сэргэхтик салайан үлэлэппитэ. Оҕолору иис куруһуогун нөҥүө сабынан, оҕуруонан тигэр дьоҕурдарын сайыннаран, үлэҕэ иитии үлэтин саҕалаабыта. “Оҕо ситимнээх саҥатын сайыннарыы” диэн босуобуйатынан Өрөспүүбүлүкэтээҕи куонкуруска кыттан бастакы миэстэни ылары ситиспитэ. Бу босуобуйаны туһанан эдэр иитээччилэр элбэххэ үөрэммиттэрэ. Анна Гаврильевна төрөппүтү кытта үлэни былааннаахтык, ситимин быспакка ыытара. Эдэр төрөппүттэргэ саҥа оҕолонор, оҕо күүтэр ийэлэргэ, уһуйаан иһинэн сыһыарыллар “Патронат” үлэтин таһаарыылаахтык ыыппыта. Эдьиийим, Анна Гаврильевна сыаналаммыт сыралаах үлэтин түмүктэрэ; 1987 с. “Идэтинэн чулуу”, 1992 сылга “Методист воспитатель” , 1995с. “Российскай Федерация ”, 1998 с. “Чурапчы улууһун оскуола иннинээҕи үөрэхтээһин бочуоттаах үлэһитэ”, 2004 с. “Үлэ бэтэрээнэ”, 2005 с. “Чурапчы улууһугар үөрэҕэрии 75 сылынан”, 2006 с. “Оҕо сааска бэриниилээҕин иһин”, 2008 с. “Саха Республикатын Президенын В.А Штыров грана”, 2017с. “Чурапчы улууһун методиһа”, 2022с. Ил түмэн грамотатынан, кыһыл көмүс чаһыынан наҕараадаламмыта.

Нэһилиэк иһинэн ыытыллар бары дьаһалларга туора турбакка көхтөөхтүк кыттара. Маны таһынан, сөбүлүүр дьарыга үгүс элбэх дьоро киэһээлэри, үбүлүөйдэри, саҥа дьиэҕэ киирии малааһыннарын, уруу дьоро күннэрин иилээн-саҕалаан, алгыстаан ыытара, номнуо ыыппыт сыбаайбата 50-чаҕа чугаһыыр.

 Аймахтарга, эдэр көлүөнэ ыччаттарбытыгар эдьиийим Анна Гаврильевна, үлэтинэн-хамнаһынан киэҥ билиилээх уһуйааччы, үүнэр-сайдар суолга сирдьит сулус буолар. Улууска оҕо иитиитигэр кырата суох кылаатын киллэрбитин биһиги, эдэр көлүөнэ дьон, холобур оҥостон, киэн туттабыт!